CELEX: 62011CN0662
Language: lv
Date: 2011-12-22 00:00:00
Title: Lieta C-662/11: Prasība, kas celta 2011. gada 22. decembrī — Eiropas Komisija/Kipras Republika

10.3.2012   
            
            
               LV
            
            
               Eiropas Savienības Oficiālais Vēstnesis
            
            
               C 73/18
            
         Prasība, kas celta 2011. gada 22. decembrī — Eiropas Komisija/Kipras Republika
   (Lieta C-662/11)
   2012/C 73/33
   Tiesvedības valoda — grieķu
   
      Lietas dalībnieki
   
   
      Prasītāja: Eiropas Komisija (pārstāvji — E. Montaguti un G. Zavvos)
   
      Atbildētāja: Kipras Republika
   
      Prasītājas prasījumi:
   
   
               —
            
            
               atzīt, ka, līdz 2009. gada 1. maijam nepieņemot normatīvus un administratīvus aktus, kas vajadzīgi, lai izpildītu Kipras Republikas pievienošanās akta 24. panta un VII pielikuma prasības saistībā ar to ierobežojumu atcelšanu, kuri tās tiesību aktos ir noteikti ES/EEZ pilsoņu otrās dzīvesvietas iegūšanai, un katrā ziņā nepaziņojot Komisijai par šo aktu pieņemšanu, Kipras Republika nav izpildījusi šajā aktā paredzētos pienākumus;
            
         
               —
            
            
               piespriest Kipras Republikai atlīdzināt tiesāšanās izdevumus.
            
         
      Pamati un galvenie argumenti
   
   Komisija uzskata, ka, ņemot vērā gan Akta par Kipras Republikas pievienošanos Eiropas Savienībai 24. pantu, gan tā VII pielikumu, tās iestādēm līdz 2009. gada 1. maijam bija jāievieš normatīvi un administratīvi akti, kas vajadzīgi, lai atceltu ierobežojumus, kuri tās tiesību aktos ir noteikti ES/EEZ pilsoņu otrās dzīvesvietas iegūšanai. Attiecīgie ierobežojumi veido tiešu Līguma par Eiropas Savienības darbību 63. pantā paredzētās kapitāla brīvas aprites pārkāpumu.
   Kipras valdība ir nosūtījusi likumprojektu par grozījumiem spēkā esošajos ierobežojumos un norāda, ka likumprojekts ir nodots apstiprināšanai Ministru padomē, lai to cik vien iespējams drīz izskatītu un nodotu balsošanai parlamentā.
   Komisija uzsver, ka Līgumā paredzēto brīvību pārkāpumu, kas ir izdarīts ar dalībvalsts tiesību aktiem, var novērst, tikai ieviešot vienādi saistošus noteikumus. Turklāt to, ka Kipras Republikas atbildes vēstulei bija pievienots vienkāršs likumprojekts, kam nav nekāda juridiska spēka, nevar pielīdzināt saistošam aktam, ar kuru atceļ spēkā esošos ierobežojumus ES/EEZ pilsoņu otrās dzīvesvietas iegūšanai.
   Komisija uzskata, ka Kipras Republika, nepieņemot normatīvus un administratīvus aktus, kas vajadzīgi, lai atceltu ierobežojumus, kuri tās tiesību aktos ir noteikti ES/EEZ pilsoņu otrās dzīvesvietas iegūšanai, un katrā ziņā nepaziņojot Komisijai par šo aktu pieņemšanu, nav izpildījusi Akta par Kipras Republikas pievienošanās nosacījumiem 24. pantā, kā arī tā VII pielikumā, kas attiecas uz Kiprai noteiktajiem pārejas posma pasākumiem, paredzētos pienākumus.